钦定古今图书集成/明伦汇编/官常典/第521卷 > 王珣
## 钦定古今图书集成/明伦汇编/官常典/第521卷 > 王珣

按《元史》本传：“珣字君宝，本姓耶律氏，世为辽大族。金
正隆末，契丹窝斡叛，祖成从母氏避难辽西，更姓王
氏，遂为义州开义人。父伯俊，伯父伯亨无子，以珣为
后。珣武力绝人，善骑射，尤长于击鞠。年三十馀，遇道
士谓珣曰：‘君之相甚奇，他日因一青马而贵’。珣未之
信。居岁馀，有客以青马来鬻，珣私喜曰：‘道士之言或
验乎’？”乃倍价买之，后乘以战，其进退周旋，无不如意。
又尝行凌水滨，得一古刀，其背铭曰：“举无不克，动必
成功。”常佩之，每有警必先鸣，故所向皆捷。初，河朔兵
动，豪彊各拥众据地，珣慨然曰：“世故如此，大丈夫当
自振拔，否则为人所制。”乃召诸乡人，谕以保亲族之
计，众从之，推珣为长。旬月之间，招集“遗民至十馀万
岁。”乙亥，太师木华黎略地奚霅，珣率吏民出迎，承制
以珣为元帅，兼领义、川二州事。丙子春，张致僭号锦
州，阴结开义杨伯杰等来掠义州，珣出战，伯杰引去。
会致兄子以千骑来冲，珣选十八骑突其前，复令左
右掎角之。一卒以枪刺珣，珣挥刀杀之，其众溃走，获
其马几尽。时兴中亦叛，木华黎围之，召珣以全军来
会。致窥觇其虚，夜袭之，家人皆遇害。及兴中平，珣无
所归，木华黎留之兴中，遣其子荣祖驰奏其事。帝谕
之曰：“汝父子宣力我家，不意为张致所袭。归语汝父，
善抚其军。自今以往，当忍耻蓄锐，俟逆党平，彼之族
属城邑人民，一以付汝，吾不吝也。”仍免徭赋五年，使
汝父“子世为大官。”珣以木华黎兵复开义，擒伯杰等
杀之。进攻锦州，致部将高益缚致妻子及其党千馀
人以献，木华黎悉以付珣，珣但诛致家，其馀皆释之，
始还义州。丁丑，入朝，帝嘉其功，赐金虎符，加金紫光
禄大夫、兵马都元帅，镇辽东，便宜行事兼义州等州
节度使。珣貌黑，人呼为哈剌元帅。哈剌，中国言黑也。
从木华黎兵略山东，至满城，令还镇，戒之曰：“彼新附
之民，恃山海之险，反复不常，非尽坑之，终必为变。”对
曰：“国朝经略中夏，宜以恩信结人。若降者则杀，后宁
复有至者乎？”遂还，以子荣祖代领其众。甲申春正月
卒，年四十八。珣为政简易，赏罚明信，诛强抚弱，毫发
无徇。子四人，荣祖袭。